Κατάφερναν με τόλμη να σπάνε τον αποκλεισμό, να εισχωρούν στα λιμάνια και να επιτυγχάνουν υψηλές τιμές πώλησης των προϊόντων. Έτσι στην Ύδρα, στις Σπέτσες και στα Ψαρά συγκεντρώνεται από το εμπόριο πολύ χρήμα. Δεν είναι τυχαίο το ότι το τέλος των Ναπολεόντειων πολέμων είναι η αρχή της παρακμής του εμπορίου της Ελληνικής ναυτιλίας. Ένα από τα "μυστικά" αυτής της επιτυχίας -μαζί με το λιτοδίαιτο των ναυτών- ήταν και το σύστημα που υιοθέτησαν, κυρίως οι Υδραίοι ναυτικοί, τη λεγόμενη σερμαγιά, δηλαδή το συνεταιριστικό κεφάλαιο στην πλοιοκτησία και στην κατοχή του πλοίου, αλλά και η αναλογική συμμετοχή στα κέρδη.